יציאת מצרים – משחקי תיאטרון
מספרים את סיפור יציאת מצרים, ומוסיפים לו משחקי תיאטרון.

· מספר: "עבדים היינו לפרעה במצרים. ויעבידונו המצרים בפרך, ויענונו, וימררו את חיינו בעבודה קשה בחומר ובלבנים ובכל עבודה בשדה. וניבן לו ערי מסכנות: את פיתום ואת רעמסס". 
· מכונה של בניית פירמידות: כל אחד מהילדים מוסיף בתורו תנועה ששייכת לבניית הפירמידות: ערבוב טיט, העברת לבנים וכו'. (מוסיקה: משינה, ריקוד המכונה, או אחר...)

· מספר: "וירא פרעה כי בני ישראל רבים ומתרבים ונהיים עם גדול יותר מבני עמו, המצרים, ויצו פרעה: כל הבן הילוד, היאורה תשליכוהו! וכל הבת – תחיון!"
· בנים-בנות – הפכים: כל הוראה שמקבלים הבנים, הבנות מגיבות הפוך:

· בנים יושבים (הבנות יעמדו)

· בנים שותקים (הבנות ידברו)

· בנים הולכים קדימה (הבנות ילכו אחורה)

· בנות הולכות מהר (הבנים ילכו לאט)

· בנות הולכות לימין (הבנים ילכו לשמאל).

· בנות עושות מעגל (הבנים יעמדו בשורה)....

· מספר: "וילך איש מבית לוי ויקח בת לוי. ותהר האשה, ותלד בן. ותרא אמו כי טוב הוא ותצפינהו שלושה ירחים. ולא יכלה עוד הצפינו, ותיקח לו תיבת גומא ותחמרה בחמר ובזפת, ותשם בה את הילד, ותשם בסוף על שפת היאור".

· משה בתיבה עם הגוף – זוגות: אחד התיבה, שני הילד שבתוכה, לחפש וליצור תיבות מעניינות עם הגוף. (מוסיקה: שקטה) מתחלפים.

· מספר: "ותרד בת פרעה לרחוץ על היאור, ותרא את התיבה בתוך הסוף, ותפתח ותראה את הילד, ותיקחהו לה לבן, ותקרא ש/מו משה, כי מן המים משיתיהו. והאגדה מספרת, שכל האנשים היו באים לראות את יופיו של התינוק וגם פרעה אהב אותו מאד. הוא היה מחבקו ומנשקו ומשה היה נוטל את הכתר של פרעה ושם על ראשו. והיו יושבים שם חרטומי מצרים ואומרים: מתייראים אנו מזה שנוטל כתרך ונותנו על ראשו. שמא הוא זה שראינו בכוכבים שעתיד ליטול מלכות ממך. מהם אומרים: להורגו. מהם אומרים: לשורפו. והיה אחד מהם, חכם. אמר: תינוק זה, אין בו דעת. בחנו אותו. הביאו לפניו בקערה זהב וגחלת בוערת. אם יושיט ידו לזהב – יש בו דעת, הרגו אותו. ואם יושיט ידו לגחלים – אין בו דעת, ואין עליו משפט מות. השאירוהו בחיים. מיד הביאו בפניו, ושלח ידו לקחת הזהב... בא המלאך גבריאל, ודחה את ידו, ותפס את הגחלת והכניס ידו לתוך פיו, ונכווה בלשונו. על כן נעשה כבד פה וכבד לשון. אמרו החרטומים: אכן, אין דעת בנער זה. הניחוהו לנפשו. וכך ניצל משה התינוק."

· ג'יבריש – ברביעיות: אחד משה שני אהרון, מדברים בג'יבריש, שלישי ורביעי מתרגמים לעברית.

· מספר: "ויגדל משה ויצא אל אחיו וירא בסבלותם. וירא איש מצרי מכה איש עברי מאחיו. ויכה משה את המצרי, ויטמנהו בחול. לאחר המקרה הזה, נאלץ משה לברוח אל המדבר. ובמדבר התגלה אלוהים למשה בתוך סנה בוער. אלוהים ציווה על משה להוציא את בני ישראל ממצרים. משה חזר מהמדבר כדי להנהיג את בני ישראל. 
· אחרי המנהיג: "קוף אחרי בן אדם":  אחד עושה תנועות, אחרים מחקים אותו. מתחלפים.

· מספר: "ויבואו משה ואהרון אל פרעה ויאמרו לו: "שלח את עמי". ולא הסכים פרעה. ואלוהים הביא עליו עשר מכות"...
· "שדות" לפי המכות: לפי כל מכה, הולכים לאורך החדר, ומתנהגים כאילו יש שם "שדה" של: דם, צפרדע, כינים, ערוב, דבר, שחין, ברד, ארבה, חושך, מכת בכורות (לא חייבים את כולם).
· מספר: "אחרי מכת בכורות ותהי צעקה גדולה במצרים, כי לא היה בית אשר אין שם מת. ויקרא פרעה למשה ואהרון, בלילה ההוא, ויאמר: "קומו, צאו מתוך עמי!". "ויצאו בני ישראל ממצרים". 
· משחק קצבי הליכה שונים: אנשים שונים הולכים בקצבים שונים. נחלק לקצבים 1-5. 
· מתאמנים בהליכה בקצבים השונים. 
· כל אחד בוחר קצב שמתאים לו. 
· לחבר דמות לקצב. להוסיף הליכות. משפט אופייני. להראות.
· מספר: "אחרי שהלכו בני ישראל כברת דרך, ויתחרט פרעה. וירדוף אחר בני ישראל. כל הסוסים והרכבים אשר לפרעה יצאו לרדוף אחריהם, כדי להחזירם למצרים. ויראו זאת בני ישראל, וייבהלו מאד. ויצעקו אל משה. וירם משה את מטהו על הים וייבקעו המים. ובני ישראל עברו בתוך הים ביבשה, והמים להם חומה מימינם ומשמאלם". 

· הליכה על קו: על הרצפה לסמן קו ישר. ללכת כמו על חבל. כמה פעמים. 

· ים-יבשה: אותו קו משמש כגבול. ים בצד אחד, יבשה בצד שני. לבלבל.

· "ומאז בכל דור ודור חייב אדם לראות את עצמו כאילו הוא יצא ממצרים, ולספר לבניו ובני בניו את סיפור יציאת מצרים".
· וכמובן שאתם מוזמנים להוסיף כיד הדמיון הטובה...
